Mayne Reid

Thomas Mayne Reid (4. huhtikuuta 1818 – 22. lokakuuta 1883) oli irlantilaissyntyinen romaanikirjailija. Hän on tunnettu seikkailukirjoistaan, joista monet sijoittuvat Yhdysvaltoihin ja Meksikoon. == Henkilöhistoria == Mayne Reid syntyi Pohjois-Irlannissa papin poikana mutta lähti 20-vuotiaana Yhdysvaltoihin onnea etsimään. Hän matkusteli Yhdysvaltojen eteläosissa ja Pohjois-Meksikossa käyden mm. kauppaa intiaanien kanssa. Reid aloitti kirjallisen uransa Pennsylvaniassa vuonna 1842 kirjoittamalla sanomalehteen runoja. Hän muutti pian Philadelphiaan, jossa hän julkaisi lisää runoja lehdissä ja ystävystyi Edgar Allan Poen kanssa. Vuonna 1846 Meksikon sodan puhjetessa Reid pestautui Yhdysvaltojen armeijaan ja osallistui useisiin taisteluihin. Hän toimi samalla newyorkilaisen sanomalehden kirjeenvaihtajana. Luutnanttina aloittanut Reid saavutti sodan aikana kapteenin arvon, jota hän käytti loppuelämänsä ajan arvonimenään. Reidin ensimmäinen romaani War Life (myöhemmin nimellä The Rifle Rangers, suom. Rajavartiosto) syntyi sodan jälkeen Meksikossa saaduista kokemuksista ja ilmestyi Ohiossa 1849. Seuraavan romaaninsa The Scalp Hunters (suom. Päänahan metsästäjät) Reid kirjoitti palattuaan kotimaahansa, ja sitä seurasi pitkä seikkailuromaanisarja, jolla Reid saavutti suurta suosiota, erityisesti poikien keskuudessa. Vuonna 1854 Reid meni naimisiin yli puolet itseään nuoremman englantilaisen Elizabeth Hyden kanssa. Pariskunnalle ei syntynyt lapsia, mutta avioliitto kesti Reidin kuolemaan asti. Vaikka Reid ansaitsi kirjoillaan hyvin ja hänen kirjojaan käännettiin lukuisille kielille, hän tuhlasi surutta ja teki konkurssin vuonna 1866. Elämänsä loppupuolen Reid vietti Englannissa asuttuaan ensin muutaman vuoden Yhdysvalloissa, jossa sai Yhdysvaltojen kansalaisuuden vuonna 1868. Hän jatkoi kirjoittamista, vaikka sairaus vaivasi häntä. Lopulta sairaus vei Reidin hautaan vuonna 1883. Hänet haudattiin Lontooseen. == Suomennetut teokset == * Aavikon ritari. suom. Alpo Kupiainen Karisto 1933 * Kapinapäällikön pojat. (The Bush Boys) Suom. Esteri Lokka. Karisto 1920 * Kullankaivajat ja indiaanit. (The Lost Mountain: a Tale of Sonora) Telén 1898; myös nimellä Kullankaivajia ja intiaaneja, WSOY 1957 * Lakeuden laki. Suom. Alpo Kupiainen. Karisto 1933 * Merille karannut. (Ran Away to Sea) Suom. A. J. Salonen. Karisto 1922 * Mississippin metsästäjäpojat. (The Boy Hunters of the Mississippi) Suom. Valfrid Hedman. Karisto 1918; myös nimellä Valkoinen puhveli. Suom. Valfrid Hedman. Karisto 1972 * Päänahan metsästäjät. (The Scalp Hunters) WSOY 1928 * Päätön ratsastaja. (The Headless Horseman) Suom. Alpo Kupiainen. Karisto 1933 * Rajavartiosto. (The Rifle Rangers) Suom. Valfrid Hedman. Karisto 1938 * Saarroksissa Himalajalla. (The Cliff Climbers). Suom. Aino Tuomikoski. Karisto 1920 * Tiikerien pyydystäjä. (The Tiger-Hunter). Suom. -r-r (F. F. Brummer). Hagelberg 1889. * Valkoinen päällikkö. (The White Chief) Suom. Siimes Kanervio. Yrjö Weilin 1909 * Valkonen hevonen. (The War Trail) Suom. F. F. Brummer. Hagelberg 1891; myös nimellä Valkoinen hevonen. Suom. F. F. Brummer. Kirja 1917 ==Lähteet== == Aiheesta muualla == * Vapaasti ladattavia Mayne Reidin e-kirjoja Projekti Lönnrotilta ja Project Gutenbergiltä * The Mayne Page , kattava sivusto Reidistä Luokka:Englantilaiset lasten- ja nuortenkirjailijat Luokka:Irlantilaiset lasten- ja nuortenkirjailijat Luokka:Yhdysvaltalaiset lasten- ja nuortenkirjailijat Luokka:Vuonna 1818 syntyneet Luokka:Vuonna 1883 kuolleet